এনবিআর সদস্য ব্যারিস্টার জাহাঙ্গীর হোসেন স্বাক্ষরিত ওই চিঠিতে বলা হয়, নতুন আইন বাস্তবায়ন হলে বিদ্যুৎবিভাগ অনেক বেশি লাভবান হবে। যেহেতু বিদ্যুৎ বিভাগ ভর্তুকি মূল্যে বিদ্যুৎ বিক্রি করে থাকে, তাই উৎপাদন খরচও বেশি। বর্তমানে ১৫ শতাংশ হারে ভ্যাট পরিশোধ করে বিদ্যুৎ উৎপাদন করা হয়। উৎপাদন পর্যায়ে অব্যাহতি এবং বিতরণ পর্যায়ে সংকুচিত ভিত্তিমূল্যভিত্তিক ভ্যাট প্রদানের ফলে উৎপাদন পর্যায়ে গ্যাস, তেল, কয়লাসহ সকল উপকরণে পরিশোধিত ১৫ শতাংশ ভ্যাট ফেরত পাওয়া যায় না। ভোক্তা প্রত্যক্ষভাবে ৫ শতাংশ এবং পরোক্ষভাবে ১৫ শতাংশ ভ্যাট পরিশোধ করছেন। বিদ্যুৎ বিভাগ সরকারকে এ ভ্যাট পরিশোধ করছেন। ১৯৯১ সালের ভ্যাট আইনের বিচ্যুতির কারণে এমনটি হচ্ছে। নতুন আইনে এ ধরনের সকল বিচ্যুতি দূর হবে। নতুন আইনের আওতায় বিদ্যুতের ভোক্তা পর্যায়ে দাম হ্রাস বা বৃদ্ধি না করেও বিদ্যুৎ বিভাগকে সামগ্রিকভাবে কম পরিমাণ ভ্যাট পরিশোধ করতে হবে। এতে ভর্তুকির পরিমাণ কমে আসবে। ফলে ভোক্তা পর্যায়ে বিদ্যুতের দাম বাড়ার সম্ভাবনা নেই।